P. Hrušovský, predseda NR SR: (2005-05-13):
K. Ondriaš, poslanec: Vážený pán predseda Národnej rady Slovenskej republiky, vážený pán minister, vážené kolegyne, vážení kolegovia, máme rokovať o vládnom návrhu zákona, ktorý má povzbudzujúci názov: zákon o študentských pôžičkách. Je to tlač 1065. Už názov zákona je nesprávny, lebo v zákone ide hlavne o spoplatnenie školstva. čo by malo byť zahrnuté v názve. Mám len pár poznámok. Úvodom musím povedať, že poslanci za Komunistickú stranu Slovenska, samozrejme, nepodporia takýto návrh zákona. V rozprave o tomto zákone v prvom čítaní pán minister školstva, vládni predstavitelia a koaliční poslanci zdôrazňovali, že dôvod spoplatnenia školstva je spravodlivosť, zvýšenie kvality školstva a možnosť študovať aj chudobným občanom. Nie je to pravda, spoplatňovať školstvo sa musí z jedného dôvodu, lebo nie sú peniaze na školstvo, ako to tu v Národnej rade zdôraznil minister hospodárstva pán Rusko. Pán minister, len zisky sprivatizovaných Východoslovenských železiarní, ktoré teraz odchádzajú do zahraničia, by stačili na to, aby ste nemuseli spoplatňovať školstvo. Pán minister, zariaďte, aby tieto zisky neodchádzali do zahraničia, a nemusíte spoplatňovať školstvo. Ja viem, že je jednoduchšie spoplatniť školstvo, ako sa starať o iné zdroje. Pán minister, len zisky sprivatizovaného Slovenského plynárenského priemyslu, ktoré teraz odchádzajú do zahraničia, by stačili na to, aby ste nemuseli spoplatňovať školstvo. Pán minister, zariaďte, aby tieto zisky neodchádzali do zahraničia, a nemusíte spoplatňovať školstvo. A takto by som mohol menovať ďalších 100 až 300 slovenských podnikov. Pripomínam, že od vzniku Slovenskej republiky 1. 1. 1993 hrubý domáci produkt v stálych cenách vzrástol o 56 %. Je neuveriteľné, že takéto zvýšenie produkcie neodstránilo ťažkosti financovania školstva a paradoxne až po 56-percentnom zvýšení produkcie Slovenska v stálych cenách musíme školstvo spoplatniť. Rád by som vedel, pre koho my na Slovensku vyrábame a zvyšujeme produkciu každý rok o 4 %. Pán minister, zistite to, zariaďte, aby sme vyrábali pre Slovensko, a nemusíte spoplatňovať školstvo. Keby sme nemuseli platiť priamu kolonizačnú dávku v podobe splátok celkového dlhového servisu v cudzej mene, čo v roku 2002 bolo 3 mld. korún týždenne, tak by sme nemuseli spoplatňovať školstvo. Pán minister, my, komunisti, od vás nechceme, aby ste postavili desiatky fakúlt vysokých škôl s celým vybavením na zelenej lúke, ako to bolo za socializmu, viem, že na to nemáte financie, bohužiaľ, vy máte ťažkosti aj s ich údržbou. Pán minister, my, komunisti, od vás nechceme, aby ste postavili internáty pre desiatky tisícok študentov s celým vybavením na zelenej lúke, ako to bolo za socializmu, viem, že ani na to nemáte financie, vy máte ťažkosti aj s ich údržbou, my chceme od vás len veľmi málo, nebráňte mladým ľuďom študovať a nespoplatnite školstvo. Pán minister, ja by som bol veľmi rád, keby ste si vy ako bojovník proti komunizmu a komunistom povedali ako chlap: „My tých komunistov porazíme nielen rečami, ale aj skutkami.“ Povedzte si ako chlap: „Keď tí neschopní komunisti dokázali postaviť desiatky fakúlt vysokých škôl s celým vybavením na zelenej lúke, my budeme lepší a dokážeme, že ich vynovíme a vybavíme najmodernejšou technikou, aby študenti dostávali kvalitné vzdelanie, aby sa tam mohol robiť aj kvalitný vedecký výskum.“ Pán minister, povedzte si ako chlap: „Keď komunisti dokázali postaviť za 15 rokov internáty pre 15 000 študentov, my dokážeme, že sme lepší a postavíme internáty pre 16 000 študentov.“ Opakujem, pán minister, bol by som veľmi rád, keby ste si vy ako bojovník proti komunizmu a komunistom povedali ako chlap: „My tých komunistov porazíme nielen rečami, ale aj skutkami. Keď oni dokázali vybudovať naše školstvo, internáty, vedu, zvýšiť počet vysokoškolákov za 15 rokov päťkrát a nemuseli spoplatňovať školstvo, tak my budeme rovnako schopní a taktiež ho nespoplatníme.“ Viete to urobiť? Neviem. Ak nie, tak sa vzdajte vlády a poďte sa učiť od komunistov, ako to dokázali. (Hlasy z pléna.) Páni poslanci, na mňa to nemá vplyv, ja nie som mentálne poškodený. Pán minister, my, komunisti, súhlasíme s vaším návrhom zákona, ale len s tou jeho časťou, ktorá sa týka štipendií, za to sme ochotní zahlasovať, ale nesúhlasíme so spoplatnením školstva. Pán minister, vyhoďte z navrhovaného zákona časť o spoplatnení školstva a my váš návrh zákona podporíme. Ďakujem za pozornosť.